kardosdrur/scandi-wiki huggingface dataset:
Università di Bologna

Università di Bologna (formelt: Alma mater studiorum Università di Bologna) er et universitet beliggende i Bologna, Italien. Det blev grundlagt i 1088 og er det ældste stadigt fungerende universitet i Europa og et af verdens ældste universiteteter. Med sine 95.771 indskrevne studerende (2006) er det samtidig et af de største universiteter i Europa. Størstedelen af universitetets aktiviteter er placeret i Bolognas historiske centrum tæt ved Piazza Verdi. Det har desuden campusser i Reggio Emilia, Imola, Ravenna, Forlì, Cesena og Rimini samt en oversøisk afdeling i Buenos Aires.

Universitetet fik sine formelle rettigheder af Frederik Barbarossa i 1158, men i det 19. århundrede lykkedes det en gruppe historikere at spore universitetet helt tilbage til 1088, hvilket gør det til et af verdens ældste. I 2000 fik universitetets navn tilføjet "Alma mater studiorum" (latin: studiernes moder) for at understrege sin historiske rolle. Universitetet har været kendt for sin undervisning i romerretten og kanonisk ret.

I dag består universitetet af 23 fakulteter.

Eksterne henvisninger 

 Officielle hjemmeside 

Universiteter i Italien
Bologna
Regular Army (USA)

Regular Army, under dette navn blev den regulære  amerikanske hær omdøbt i 1920. Denne term blev anvendt samtidig med benævnelsen United States Army.

Tjenstgørende i  Regular Army var aktive, professionelle soldater på fuldtid, modsat hærens reservepersonel og frivillige i nationalgarden.

Første verdenskrig
Under første verdenskrig grundlagde man National Army sideløbende med Regular Army, hvor soldaterne fik fredstidsrang i stedet for de tildelte udnævnelser under første verdenskrig.
 
Efter demobiliseringen ved første verdenskrigs afslutning blev det tilbageblevne faste personel overført til den nyoprettede fredstids Regular Army med tilbagevenden til tidligere rang.

Mellemkrigsårene
I tiden mellem første og anden verdenskrig var den regulære hær underfinansieret og var på verdensplan den 16.største i verden.

Forfremmelser i den regulære hær tog lang tid, og det var ikke ualmindeligt for officerer at gøre tjeneste 10 til 15 år i samme rang.

Eksempelvis var senere general Eisenhower major i 16 år, før han blev forfremmet til oberstløjtnant i 1936.
Forfremmelse af menige fandt ikke sted i denne periode.

Anden verdenskrig
Under verdenskrigen var den regulære hær (Regular Army) et korps af professionelle soldater, som havde ledende roller i den amerikanske hær.

Typisk ville officererne have to forskellige titler, en permanent rang i Regular Army og temporær rang i den amerikanske hær. Eksempelvis havde Eisenhower en permanent rang som oberstløjtnant på et tidspunkt, hvor han fungerede som generalmajor.

Forfremmelser foregik også hurtigt i den amerikanske hær under verdenskrigen, hvor Eisenhower brugte knap fire år til at blive forfremmet til en stilling som fem-stjernet general fra oberstrang.
Hære
United States Army
Road to Perdition

Road to Perdition er en amerikansk film fra 2002, instrueret af Sam Mendes.

Medvirkende 

 Tom Hanks – Michael Sullivan Senior
 Paul Newman – John Rooney
 Daniel Craig – Connor Rooney
 Jude Law – Harlen Maguire

Eksterne henvisninger 
 

Amerikanske film fra 2002
Dramafilm fra USA
Film instrueret af Sam Mendes
DC Comics
Pilies gatvė

Pilies gatvė () er et af hovedstrøgene i Senamiestis seniūnija, det gamle Vilnius, hovedstaden i Litauen.

Den korte gade løber fra Domkirkepladsen () til Rådhuspladsen ().

Pilies gatvė rummer Vilnius' mest populære marked for traditionel folkelig kunst.
Markedet har velassorterede souvenirs og kunsthåndværks boder. Der er flere ravbutikker, modebutikker, cafeer og spisesteder i Pilies gatvė.

Pilies gatvė er kendt for Kaziukas marked, som holdes første søndag efter St. Casimirs dag, den 4. marts. Kunsthåndværkere og folkemusikere fra alle hjørner af Litauen deltager, ligesom malerier, madvarer som rugbrød, honningkager, kød og mejeriprodukter, honning, øl og traditionel kvas (brød-drik) () sælges på markedet.

Hvis en begivenhed fejres i Vilnius lægger de fleste optog vejen forbi Pilies gatvė. Uanset om det er jule-optog, påske-optog, optog på uafhængighedsdagen eller en spontan fest når det litauiske basketball hold har vundet en vigtig sejr er Pilies gatvė stedet.

Vilnius Universitet ligger mellem Pilies gatvė og Universiteto gatvė ().

I Pilies gatvė nr. 26 ligger Underskrivernes Hus (). Her blev Litauens uafhængighedserklæring underskrevet 16. februar 1918. Underskrivernes Hus har siden 2000 været museum.

Galleri

Eksterne henvisninger 

Seværdigheder i Vilnius
Senamiestis
Gader, pladser og torve i Vilnius
Music On A Long Thin Wire

Music On A Long Thin Wire  er et musikstykke af Alvin Lucier lavet i 1977.

Med sine egne ord (1992): "Music On A Long Thin Wire er opbygget som følger: Tråden er udspændt på tværs af et stort rum, fæstnet til borde i begge ender med skruetvinger. Kablets ender er forbundet til en effektforstærkers højttalerterminaler, der er placeret under et af bordene. En sinusbølge-oscillator er sluttet til forstærkeren. En magnet strækker wiren i den ene ende. Træbroer indsættes under wiren i begge ender, hvori kontaktmikrofoner er indlejret, og koblet til stereolydsystem. Mikrofonerne opsamler vibrationerne, som wiren overfører til broerne og det sendes gennem stereosystemet. Ved at variere frekvensen og styrken af oscillatoren, kan der produceres en rig variation af glidninger, frekvensskift, akustiske beats og andre lydlige fænomener."

Men Lucier indrømmer at en lang tynd tråd kun er brugt for at imponere, en kort tynd wire ville have fungeret ligeså godt, hvis ikke bedre, og han opdagede, at den bedste måde at producere variation i lydlige fænomener var at vælge en indstilling og overlade systemet til sig selv. Han roste David Rosenboom for hans evne til at vælge interessante indstillinger.

Værket har været opført:

 1979, Winrock Shopping Center, Albuquerque, og udsendt over radio uafbrudt på KUNM-FM i fem dage og nætter
 1980, Landmark Center, Saint Paul
 1988, Gallery of the Center for the Arts på Wesleyan, Middletown, CT

Det er bemærkelsesværdigt i betragtning af sin status som en avantgarde klassiker, at US Library of Congress har nægtet at registrere en ophavsret til Music on a Long Thin Wire, med påstanden at det var et naturligt fænomen, ikke et værk med krav på ophavsret

Kilder 

 Music On a Long Thin Wire (1992). Lovely Music LCD 1011. Recorded 1979, Rotunda of the U.S. Customs House, Bowling Green, New York City, and containing four recordings of four different "tunings" or settings.
 OHM: The Early Gurus of Electronic Music, 2000. 3-CD compilation som inkluderer Music On A Long Thin Wire.
 allmusic ((( Music on a Long Thin Wire > Overview )))

Eksterne henvisninger 

 Album Notes for 'Music on a Long Thin Wire'

Kilde 

Musik i 1977
Musik fra USA
Karen Grassle

Karen Grassle (født den 25. februar 1942, i Berkeley, Californien) er en amerikansk skuespiller. Hendes mest kendte rolle er som Caroline Ingalls, mor til Laura Ingalls Wilder, i serien Det Lille Hus på Prærien.

Opvækst og tidlig karriere 
Grassle blev født den 25. februar 1942 i Berkeley, Californien som datter af gasstationejeren Gene Grassle. Grassles mor drev en restaurant. Hun dimitterede fra "Ventura High School" i 1959 (efter at have sprunget 2 klasser over), som elevrådets næstformand og kom derefter på "University of California" i Berkeley. Hun dimitterede med to bachelorgrader i 1965, en i engelsk, nummer 2 i drama. Hun modtog et stipendium til "Royal Academy of Dramatic Art" i London, og blev i sidste ende, leder af skolens "Voice Department". Hendes første skuespilsjob i New York City var i Gingham Tree og hun begyndte at kalde sig selv "Gabriel Tree".

Det Lille Hus på Prærien 
Grassle (som Gabriel Tree) gik til audition til rollen som moderen, Caroline Ingalls, i tv-serien og vandt mod 47 andre kandidater. Michael Landon overbeviste hende dog til at bruge sit fødselsnavn. 

Serien kørte i ni sæsoner, fra 1974 til 1983. I et interview, sagde Grassle, at hun elskede at spille rollen som "Caroline Ingalls". Hun sagde, at det fik hende til at føle, at hun var en del af en stor familie. 

Det var i denne periode, at hun også spillede Kathy, Edward Herrmanns kone i spillefilmen fra 1981, Harry's War.

Senere arbejde 
Efter serien sluttede, flyttede hun til Louisville, Kentucky, hvor hun forblev aktiv i teaterverdnen. Hun skulle senere blive medstifter af "Sante Fe's Resource Theatre Company", hvor hun også tjener som instruktør. Til sidst, flyttede hun tilbage til Californien, hvor hun bor med sin datter. 

I 2006, optrådte hun i Driving Miss Daisy i rollen som Miss Daisy på Manitoba Teater Centre i Winnipeg, Manitoba, Canada. I august 2008, indviligede Grassle til at være "Premier Bathrooms"s ansigt, en leverandør af badeprodukter til de ældre og svagelige pga., hendes relation til Caroline Ingalls' omsorgsfuld pleje og familieværdier.

Trivia 
 Blev indlemret (som et castmedlem af "Det Lille Hus på Prærien") i "Hall of Great Western Performers" ved National Cowboy and Western Heritage Museum i 1998.
 Hendes debut i New York, var som skrevet, i opsætningen The Gingham Tree, hvor hun blev nødt til at låne en dollar af en ven for at kunne gå til auditionen.
 Hun var kendt som en "mirakelbaby" i sin familie, fordi hendes mor havde haft 4 ufrivillige aborter, før hun fødte Karen.

Privat 
Grassle har været gift tre gange. Hendes første mand var skuespilleren Leon Russom. I 1982, giftede hun sig med James Alan Radford, en ejendomsmægler, med hvem hun adopterede datteren Lilly. I 1991 giftede hun sig med Dr. Scott T. Sutherland, en psykiater, som hun blev skilt fra i 2000. Hun bor i øjeblikket (2005) i Pacific Palisades, Californien, med sin datter, Lilly.

Eksterne henvisninger 

 
 Karen Grassle Current Info 
 Officiel Det Lille Hus på Prærien webside 
  Interview (Fransk)

Skuespillere fra Californien
Personer fra Californien
Flughafen Erfurt-Weimar

Flughafen Erfurt-Weimar, også benævnt Erfurt Airport (IATA: ERF, ICAO: EDDE), er en international lufthavn 5 km vest for centrum af Erfurt i delstaten Thüringen, Tyskland.

Den første lufthavn ved Det Røde Bjerg 
Den første flyveplads blev etableret i 1924 lige syd for det 234 meter høje Roter Berg ved byen Erfurt. Den bestod af et skur og en græsbane på 730 meter i længden og 430 meter bred. I 1928 var der 14 starter og landinger om dagen, hvor Lufthansa stod for dem alle. Man fløj til en række tyske byer samt Zürich som den eneste udenrigsrute. I 1939 overgik lufthavnen til rent militær brug. Efter 2. verdenskrig viste de sovjetiske styrker i landet ingen interesse for pladsen, og den lukkede. Fra 1956 var den dog åben igen for sportsfly og faldskærmsudspring. I 1974 lukkede den permanent, og der blev opført boliger på stedet.

Den nuværende lufthavn 
I 1935 blev den militære "Fliegerhorst Erfurt-Bindersleben" åbnet. Efter 2. verdenskrig havde Sovjetunionen luftenheder placeret i lufthavnen. I 1955 åbnede man for kommercielle flyvninger, da DDR oprettede selskabet DDR Lufthansa. I 1963, da DDR Lufthansa skiftede navn til Interflug, var der ruter til Berlin-Schönefeld, Dresden, Heringsdorf og Barth. Disse ruter forsvandt stille og roligt igen, og efter at DDR havde en oliekrise i 1982, var der kun et par daglige afgange med omkring 10.000 passagerer om året.

Efter Tysklands genforening i 1990 blev der startet ruter til Frankfurt og Berlin-Tegel. I de efterfølgende år blev der blandt andet bygget ny terminalbygninger, kontroltårn og rulleveje. Efter de politiske forandringer blev der brugt over én milliard kroner på renovering af lufthavnen.

I 2003 ankom der 506.000 passagerer og året efter 546.000. Denne stigning skyldtes primært, at Ryanair havde åbnet en rute til London. Da den igen lukkede i 2005, faldt det samlede antal passagerer dramatisk. I 2006 blev der kun registret 315.769 passagerer, og en uvildig undersøgelse blev sat i gang for at finde årsagen til det store fald. Lufthavnens tidligere administrerende direktør blev anholdt og sigtet for på falsk grundlag at have pumpet antallet af passagerer op, så det på den måde var lettere at få offentlige tilskud.

Selskaber 
Cirrus Airlines flyver dagligt fra Erfurt, ligesom en del charterselskaber benytter lufthavnen.

Eksterne henvisninger 
 
 Flughafen Erfurt-Weimars officielle hjemmeside 
 100 års historie om luftfarten i Erfurt 

Erfurt-Weimar
Etableret i 1935
Erfurt
Luftfart i Thüringen
Oss

Oss () er en by og kommune i provinsen Nord-Brabant i Nederlandene. Den har 57.585 indbyggere (2015).

Byen nævnes første gang i et brev fra pave Alexander 2. i 1069 og fik købstadsrettigheder i 1399. 

Fodbdolspilleren Ruud van Nistelrooy er født i Oss.

Eksterne henvisninger 

 Oss' officielle hjemmeside

Noter 

Byer i Nord-Brabant
Kommuner i Nord-Brabant
Puerto de la Cruz

Puerto de la Cruz er en by og et distrikt på nordkysten af Tenerife i de Kanariske Øer, Spanien. Indbyggertallet for distriktet er på 31.804 (2008), og arealmæssigt er det det mindste distrikt på Tenerife med sine blot 8,7 km².

Byen ligger ved kysten, mens agerland hæver sig mod det bjergrige indre af øen; således ligger den store vulkan Teide ikke langt syd for byen. I de senere år har byen ændret karakter i betydeligt omfang, idet turismen er nået dertil, og det meste af distriktet ligger nu i byen med adskillige nyopførte store hoteller nær stranden.

Byer i Kanariske Øer
Tenerife
Jacob Albrechtsen

Jacob Albrechtsen (født 10. marts 1990 i Smørum, Danmark) er en dansk fodboldspiller, der spiller for BK Avarta. Jacob Albrechtsen har tidligere haft kontrakt med den danske Superligaklub F.C. København.xit

Han er Brøndby IF-forsvareren Martin Albrechtsens yngste bror.

Karriere 
Albrechtsen blev en del af FCK's førstehold i sommeren 2008, sammen med Danni Jensen. Forinden havde han dog trænet med førsteholdet på en træningslejr på La Manga Club i januar 2008. Han opnåede alene en enkelt kamp for førsteholdet, da han den 31. juli 2008 i en UEFA Cup-kvalifikationskamp mod Cliftonville F.C. fra Nordirland med 19 minutter tilbage blev skiftet ind for Oscar Wendt. Albrechtsen var dog skadet en stor del af sæsonen 2008/09, og han opnåede ikke flere kampe i sæsonen. Kontrakten med FC København udløb i juni måned 2010 og blev ikke forlænget. Albrechten opnåede herefter kontrakt i SC Egedal.

Det blev offentliggjort den 11. juli 2014, at Albrechtsen skiftede til BK Avarta.

Titler 
 Dansk mester med F.C. København i 2009 og 2010.
 Dansk pokalvinder med F.C. København2009.
 Dansk U-16 Ligamester: 2005.

Referencer

Eksterne henvisninger 

 Spillerstatistik på fck.dk 

Fodboldspillere fra Danmark
Fodboldspillere fra FC København
Personer fra Smørum
Bob Moore (spiritist)

Bob Moore (egentlig Robert Samuel Moore, født 1928 i det nordlige Irland, død 6. januar 2008 i Ringkøbing) var en dansk underviser i spiritualitet.

Han er opvokset i et kvækersamfund og påbegyndte uddannelsen til præst, men fuldførte den ikke. Efterfølgende uddannede sig til elektroingeniør, og fik en ledende stilling i et ingeniørfirma.

Med interesse for psykisk energi, fik han en uddannelse på Arthur Findlay College Of Psychic Science i Stansted Hall, England. Herefter begyndte han at undervise i emnet rundt omkring i England.

I 1974 flyttede han til Danmark, hvor han oprettede et kursussted for healing, meditation og personlig udvikling først ved Kolding og senere i Ringkøbing. Omkring halvdelen af kursisterne var danske, mens resten kom fra udlandet.

Blandt andet var han i sit arbejde inspireret af Jiddu Krishnamurti, taoismens energiforståelse, den gamle ægyptiske kultur, samt den tibetanske buddhismes disciplin.

Ekstern henvisning 
 Bob Moore healing 

Spiritister
Ingeniører fra Danmark
Personer fra Nordirland
Run For Cover Records (dansk pladeselskab)

Run for Cover Records startede som et dansk pladeselskab, der specialisererede sig i at udgive dansk rapmusik tilbage i 2002.

Blandt dets kunstnere var Niarn, Pede B, Johnson & Malone, Ham Den Lange og Kasper Spez.

I 2007 åbnede de deres første butik på Trøjborg i Aarhus, hvor de sælger dansk hiphop på CD og LP. Siden er der også kommet streetwear og graffitiartikler til. De har ligeledes deres eget tøjmærke Run For Cover Clothing.

I 2014 lukkede afdelingen i Aarhus og de har siden kun kørt med butikken i København samt webshoppen.

Run For Cover begyndte i 2014 efter nogle års stilstand at udgive musik igen med fokus på danske hiphopklassikere der ikke tidligere har været udgivet på vinyl.

Diskografi 
 2002 ALX - The Real / Triumphant (LP)
 2002 Diverse Artister - 24 Karat (LP)
 2002 Niarn - Glenn Francisco EP'en (LP/CD)
 2003 Gisli - Sky High (LP/CD)
 2003 Johnson & Malone - Johnson & Malone EP (LP/CD)
 2005 Diverse Artister - Hjemmebrændt (MP3)
 2006 Kasper Spez - Love Junkie (CD)
 2007 Meller - Hjerteblod (CD)
 2008 Pede B - Stadig Beskidt (CD)
 2008 Diverse Artister - Hjemmebrændt 2 (MP3)
 2009 Diverse Artister - Grundstuff (Kassettebånd)
 2009 Hennesey - Baren Er Åben (CD)
 2009 Ham Den Lange - Carpe Diem My Ass (CD)
 2010 Pede B - Jungleloven (CD)
 2012 Kasper Spez - Love Junkie (LP)
 2012 Diverse Artister - Røgarlarm (LP)
 2014 Kasper Spez - Fantasten (LP)
 2014 Pede B & DJ Noize - Vi Hjerte Alberte (LP)
 2014 Danni Toma - Rige Mænds Jakkesæt (LP)
 2015 Suspekt - Suspekt (LP)
 2015 Boone & Trepac - De Forkerte Spor (LP)
 2015 Supardejen - Retrorik (LP)
 2015 Kasper Spez - Logi (LP)
 2015 Pede B - Et Barn Af Tiderne (LP)
 2015 Rent Mel I Posen - Langt Om Længe (LP)
 2015 Tegnedrengen - Løg Til Dine Kindposer (LP)
 2015 Liud - Langt Ude (LP)
 2015 Kejser A - Færdig (LP)
 2015 Johnson - Johnson (LP)

Eksterne henvisninger 
 Run For Covers hjemmeside 

Pladeselskaber fra Danmark
Tøjbutikker i Danmark
Netmusikbutikker
Flughafen Kiel

Flughafen Kiel, også benævnt Flughafen Kiel-Holtenau (IATA: KEL, ICAO: EDHK), er en regional lufthavn i forstaden Holtenau, 7 km nord fra centrum af Kiel i delstaten Slesvig-Holsten, Tyskland.

Historie 
Flyvepladsen blev bygget i 1914 på et område, der stod under vand, af materialer, der kom fra udgravningen af Kielerkanalen. I 1927 blev der oprettet et selskab, der kunne drive lufthavnen, og der kom hurtigt 27 indenrigs- og udenrigsruter, ligesom det tyske luftvåben brugte stedet. I 1937 blev lufthavnen udpeget til militær flyveplads, men der kunne stadigvæk flyves civilt. Der var 2 ruter til henholdsvis Braunschweig og Berlin-Tegel.

Rullebanerne blev udvidet i 1963, og en første terminal blev bygget i 1965. Denne terminal blev anvendt af rutefly til Vestberlin og blev fløjet af amerikanske Pan Am. I 1987 blev den nuværende terminal bygget, og Lufthansa startede en direkte rute til Frankfurt. Senere kom der andre selskaber til, og flere ruter blev oprettet. Blandt andet havde danske Cimber Air en rute til København.

I 1995 overgik lufthavnen igen til civil status, og i 1997 indviede man et nyt kontroltårn, der nu var bemandet med civilt personale. Lufthavnen blev dog stadigvæk brugt til militære formål. En ny hangar blev bygget i 2000. I samme år blev lufthavnens fremtidige udsigter analyseret, og på grundlag af denne analyse blev det i 2002 besluttet at forlænge landingsbanen fra 1300 m til 2100 m. Dette ville have tilladt store jetfly at lande i Kiel. Men antallet af passagerer faldt meget, og den sidste rute lukkede den 23. december 2005. Fra den dag og indtil 3. april 2006 var driften af lufthavnen indstillet, samtidig med at alle udvidelser af området blev skrinlagt for altid. 

Den 2. maj 2006 åbnede Cirrus Airlines en rute til München, som man befløj med et DHC-8-100 fly. Delstaten Slesvig-Holsten havde tilbudt at støtte forbindelsen i 3 år, men passagererne udeblev, og allerede i oktober 2006 lukkede den også. Der er i dag ingen fast trafik til og fra lufthavnen.

Fra 1958 har der været placeret Sea King redningshelikoptere i lufthavnen.

Eksterne henvisninger 

 Flughafen Kiel officiel site 

Kiel, Flughafen
Kiel
Etableret i 1914
Kiel
Fareinigte Partizaner Organizacje

Forenede Partisaners Organisation, (jiddisch: פאראײניקטע פארטיזאנער ארגאניזאציע, Fareinigte Partizaner Organizacje) kaldet FPO efter de jiddische forbogstaver) var en jødisk modstandsbevægelse, oprettet i Vilniusghettoen, som organiserede væbnet modstand mod nazisterne under 2. verdenskrig. Partisanorganisationen blev oprettet af kommunistiske antizionistiske partisaner. Deres ledere var Yitzhak Witenberg, Abba Kovner og Josef Glazman.

FPO stiftedes 21. januar 1942 og tog mottoet: ”Vi vil ikke tillade dem at føre os til slagteren som kreaturer”. FPO var den første jødiske modstandsbevægelse, som oprettedes i ghettoer i det nazi-besatte Europa under anden verdenskrig. I modsætning til andre ghettoer, hvor modstandsbevægelsen i nogen udstrækning var koordineret med funktionærer i det lokale jødiske samfund, samarbejdede Jacob Gens, der var udpeget som leder af det jødiske ghettopoliti, i Vilniusghettoen med de nazistiske besættelsestropper i forsøget på at stoppe FPO's modstandskamp. FPO forenede socialistiske zionistiske, højrefløjskonservative, kommunistiske og bundistiske aktivister.
FPO's mål var at etablere selvforsvar i ghettoen, at sabotere tysk industriel og militær aktivitet og forene partisanerne med Den røde hærs kamp mod nazisterne.

I det tidlige 1943 pågreb tyskerne et FPO-medlem i skoven, og ghettoens Judenrat gav efter for det tyske pres og udleverede Yitzhak Witenberg til Gestapo. FPO befriede Witenberg i væbnet kamp, og oprettede en lille milits. Judenrat tolererede ikke dette, fordi nazisterne konstant truede dem med enten at blive likvideret eller forhindre modstandskampen. Judenrat vidste, at jøder smuglede våben ind i ghettoen, og da en jøde blev arresteret for at have købt en revolver, angreb Judenrat åbent FPO og påstod, at de var selvoptagne fjender, som provokerede nazisterne. Jacob Gens påstod, at FPO ofrede de gode forhold i ghettoen. Da FPO ikke ville bruge våben mod andre jøder, kunne ghettoledelsen afvæbne og arrestere partisanerne.

Da nazisterne kom for endeligt at likvidere Vilniusghettoen i 1943, tog Jacob Gens igen initiativ til at udpege medlemmerne af FPO og fyldte deportationskvoten op med jøder, der ønskede at kæmpe. De resterende FPO-medlemmer flygtede ud i skovene, hvor de fleste nåede de sovjetiske partisanenheder. FPO-medlemmer deltog i Den røde hærs befrielse af Vilnius i juli 1944.

Ekstern henvisning 
 United Partisan Organization, Vilna (PDF; 32 KB) 

Vilnius
Holocaust i Litauen
Etableret i 1942
Jødedom
Università degli Studi di Padova

Universitetet i Padova (motto: Universa Universis Patavina Libertas: Hele friheden i Padua er for alle) er et universitet beliggende i Padova, Italien. Universitetet blev grundlagt i 1222 og er således et af de ældste universiteter og det næstældste i Italien, kun overgået af Università di Bologna. I 2003 havde universitetet 65.000 studerende.

Universitetet består i dag af 13 fakulteter.

Kendte professorer og studerende 
 Galileo Galilei 
 Andreas Vesalius
 Pietro Bembo
 Pietro Pomponazzi
 Nicolaus Copernicus
 Torquato Tasso
 William Harvey
 Thomas Browne
 Geronimo Fabricius
 Christen Nielsen Schytte (ca. 1587 - 1650) læge i Viborg

Referencer

Eksterne henvisninger 

 Universitetets hjemmeside
 Faculty of Engineering 

Universiteter i Italien
Etableret i 1222
Padova
Flughafen Heringsdorf

Flughafen Heringsdorf (IATA: HDF, ICAO: EDAH), er en regional lufthavn på øen Usedom nær byen Garz, Landkreis Ostvorpommern, i delstaten Mecklenburg-Vorpommern, Tyskland.

Eksterne henvisninger 
 Flughafen Heringsdorf officiel site 

Heringsdorf, Flughafen
Etableret i 1925
Heringsdorf, Flughafen
Cirrus Airlines

Cirrus Airlines var et tysk flyselskab med hovedsæde i Saarbrücken.

Cirrus blev grundlagt i februar 1995 under navnet Cirrus Luftfahrtgesellschaft mbH. Det startede som charterselskab, men i 1998 fik de deres første tilladelse til at drive regulær rutetrafik. Dette blev ruten imellem Saarbrücken og Hamburg.

Selskabet fløj fra 12 destinationer i ind og udland. Alle ruteflyvninger var på vegne af enten Lufthansa og Swiss Air.

Den 20. januar 2012 ophørte flyselskabet og fløj alle fly tilbage til Saarbrücken.

Eksterne henvisninger 

 Cirrus Airlines officielle site

Referencer 
  

Tidligere flyselskaber fra Tyskland
Etableret i 1995
Saarbrücken
Ophørt i 2012
Luftfart i Saarland